Ličnost Danas

Foto: Wikipedia

NJegov gest nije bio simboličan kako to inače javne ličnosti rade, već je lično otišao do Toplog Dola, gde je razgovarao sa meštanima.

Naravno, Manu Čao nije došao samo zbog ovoga, nego je iskoristio pauzu između dva koncerta – u Nišu i Sofiji, da bi podržao aktiviste. O problemu meštana sa namerom da se u njihovom selu izgradi mini-hidroelektrana upoznali su ga aktivisti inicijative Odbranimo reke Stare planine na niškom koncertu i Manu je reagovao kao i svaki aktivista i odmah se uključio u borbu za pravednu stvar i naravno, na strani naroda.

– Takve stvari sam viđao i po Južnoj Americi. LJudi se bore svuda. Negde su to hidroelektrane, negde rudnici, negde monsanto… Znam da su ljudi mnoge bitke dobili, bili su složni – rekao je Manu.

U svom stilu sa gitarom prošetao je selom i oduševio građane i aktiviste, otpevao pesmu i rekao da je, osim prirodom, oduševljen i prijemom.

Manu Čao (Jos-Manuel Thomas Arthur Chao) je francuski pevač latino muzike, španskog porekla. Rođen je 21. juna 1961. u Parizu. Čaovi roditelji su iz Španije, majka je iz Baskije, a otac mu je iz Galicije. Za vreme diktature Franciska Franka, odlaze u Francusku, u predgrađa Pariza, gde se Manu rodio i odrastao. Pariz ga je prihvatio još kao mladića na alternativnoj rok sceni, da bi 1987. godine sa svojim bratom Antroinom i rođakom Santiagom, osnovao grupu Mano Negra (na esperantu – Crna ruka).

Veliki uspeh postižu pesmom Mala Vida, prvo u Francuskoj, a zatim i u Južnoj Americi. Grupa Mano Negra se 1995. raspala, a Manu počinje solo karijeru. Ovaj svetski poznati muzičar peva na francuskom, španskom, arapskom, galicijskom, portugalskom, engleskom.

Uglavnom peva o ljubavi, životu stranaca u getima. Tekstovi pesama su mu levičarski i socijalno orijentisani, pa zato ima dosta obožavatelja u levičarskom delu Evrope.

„Ono što moramo da uradimo jeste da kažemo ‘Ne’ ovakvom svetu čiji dalji razvoj vodi u samouništenje“, rekao je Čao jednom prilikom. Manu se pojavio i u Kusturičinom dokumentarcu o Dijegu Maradoni (Maradona), za koji je uradio i muziku, a on (Manu) i najveći fudbaler svih vremena otpevali su pesmu „La vida Tombola“. Jedan je od najprodavanijih muzičara na svetu.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se